₹187.47 करोड़ हुआ टोटल कलेक्शन; 2023 की दूसरी सबसे बड़ी फिल्म
The Kerala Story Box Office Collection Update - How Much The Kerala Story Earned Till Now. द केरला स्टोरी ने अब तक 187.47 करोड़ रुपए का कलेक्शन कर लिया है। फिल्म ने शनिवार को  9.15 करोड़ रुपए की कमाई की। फिल्म को रिलीज हुए दो हफ्ते से ज्यादा हो गए हैं
द केरला स्टोरी ने अब तक 187.47 करोड़ रुपए का कलेक्शन कर लिया है। फिल्म ने शनिवार को 9.15 करोड़ रुपए की कमाई की। फिल्म को रिलीज हुए दो हफ्ते से ज्यादा हो गए हैं, लेकिन इसकी कमाई की रफ्तार रुकने का नाम नहीं ले रही है। फिल्म अब 200 करोड़ क्लब में शामिल होने को तैयार है।
द केरला स्टोरी, पठान के बाद 2023 की दूसरी सबसे बड़ी फिल्म भी बन गई है। खास बात ये है कि फिल्म का बजट काफी कम है, इस हिसाब से फिल्म काफी मुनाफा पहले की कमा चुकी है।
रविवार को कमाई में देखने को मिलेगी उछाल
ट्रेड एनालिस्ट तरण आदर्श के मुताबिक, फिल्म ने तीसरे शनिवार को भी लंबी छलांग लगाई है। आज यानी रविवार को फिल्म 10 करोड़ से ज्यादा का कलेक्शन कर सकती है। तीसरे हफ्ते की शुरुआत हो चुकी है, अब इसकी पूरी निगाहें 200 करोड़ कमाने पर है।
बड़े बजट की फिल्मों को पछाड़ साल की दूसरी हाइएस्ट कलेक्शन वाली फिल्म बनी
इस साल सिर्फ चार ही हिंदी फिल्में हैं, जिसने 100 करोड़ से अधिक का कलेक्शन किया है। शाहरुख खान की पठान ने तो इतिहास रचते हुए 500 करोड़ से ज्यादा का कलेक्शन किया है। रणबीर कपूर की तू झूठी मैं मक्कार ने 147.28 करोड़ रुपए का लाइफटाइम कलेक्शन किया है।
सलमान खान की फिल्म किसी का भाई किसी की जान 109.29 करोड़ रुपए के साथ चौथे नंबर पर है। हालांकि इन सभी फिल्मों का बजट 100 करोड़ से ज्यादा है। वहीं द केरला स्टोरी सिर्फ 30 से 35 करोड़ के बजट में बनी है।
इसने अक्षय कुमार की सेल्फी, अजय देवगन की भोला, कार्तिक आर्यन की शहजादा जैसी फिल्मों को कमाई के मामले में काफी पहले पीछे छोड़ दिया है। बड़ी स्टारकास्ट और बड़े बजट की फिल्मों को इतनी आसानी से पछाड़ देना द केरला स्टोरी की उपलब्धि को दर्शाता है।
हिंदी फिल्मों के लिए ये साल अब तक काफी साधारण रहा
2023 की शुरुआत अर्जुन कपूर, तब्बू स्टारर फिल्म 'कुत्ते' से हुई थी। 80 करोड़ रुपए के बजट में बनी ये फिल्म 4.6 करोड़ रुपए ही कमा सकी और डिजास्टर साबित हुई।
कार्तिक आर्यन की फिल्म शहजादा भी 65 करोड़ रुपए में बनी थी, लेकिन सिर्फ 47 करोड़ ही कमा सकी। 110 करोड़ के बजट में बनी अक्षय कुमार-इमरान हाशमी स्टारर फिल्म सेल्फी सिर्फ 23 करोड़ में सिमट के रह गई। इन सभी फिल्मों के बीच द केरला स्टोरी का उभर कर आना और चौंकाने वाला कलेक्शन करना अपने आप में काफी शानदार है।
फिल्म पर लगा बैन हटा
द केरला स्टोरी को रिलीज के बाद से ही बंगाल में पूरी तरह और तमिलनाडु में आंशिक रूप से बैन लगाया गया था। मेकर्स इसके खिलाफ कोर्ट भी गए थे। सुप्रीम कोर्ट ने तीन दिन पहले सुनवाई में बंगाल में फिल्म पर बैन के फैसले पर रोक लगा दी है।
कोर्ट ने बंगाल सरकार से कहा कि फिल्म देखने वालों की सुरक्षा भी तय की जाए। हालांकि कोर्ट ने फिल्म के मेकर्स से कहा कि 32 हजार महिलाओं के इस्लाम कुबूल करने वाले आरोपों पर डिस्क्लेमर लगाया जाए। चूंकि ये बात कन्फर्म नहीं है, इसलिए इस पर डिस्क्लेमर लगाना जरूरी है।
द केरला स्टोरी से जुड़ी ये टाइमलाइन देखिए..
